b'\n_START_ARTICLE_\nSinirinta\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nSinirinta on 13\xe2\x80\x9315 cm pitk\xc3\xa4. Koiraalla on sininen kurkkulappu, jonka keskell\xc3\xa4 on Pohjois-Euroopassa pesivill\xc3\xa4 svecica-alalajin koirailla ruosteenpunainen t\xc3\xa4pl\xc3\xa4. Muilla alalajeilla t\xc3\xa4pl\xc3\xa4 on punainen, tai se puuttuu kokonaan. Naarailla kurkun kuviointi vaihtelee. Useimmilla naarailla kurkussa on vain mustien pilkkujen muodostama kaari kellanvalkealla pohjalla. Joillain naarailla on kuitenkin rinnassa sinist\xc3\xa4 sek\xc3\xa4 musta ja ruosteenpunainen, rinnan yli kulkeva vy\xc3\xb6. Ne naaraat, joilla on rinnassa eniten sinist\xc3\xa4, voivat muistuttaa koiraita._NEWLINE_Sinirinnalla on kaikissa puvuissa selv\xc3\xa4, valkoinen silm\xc3\xa4kulmanjuova, sek\xc3\xa4 laajat ruosteenpunaiset pyrst\xc3\xb6n tyvilaikut._NEWLINE_Sinirinnan kutsu\xc3\xa4\xc3\xa4ni on kuiva ja ep\xc3\xa4puhtaasti maiskahtava "trak". H\xc3\xa4t\xc3\xa4\xc3\xa4ntyneen\xc3\xa4 se p\xc3\xa4\xc3\xa4st\xc3\xa4\xc3\xa4 lis\xc3\xa4ksi kivitaskumaista, vihelt\xc3\xa4v\xc3\xa4\xc3\xa4 "hiit"- \xc3\xa4\xc3\xa4nt\xc3\xa4, ja toisinaan lepp\xc3\xa4lintumaista "hyit"-\xc3\xa4\xc3\xa4nt\xc3\xa4. Sinirinnan laulu on voimakasta ja kirkasta, ja se alkaa usein kuuluvalla "zry"- tai "zri-zri-zrytt"-\xc3\xa4\xc3\xa4nell\xc3\xa4 kiihtyen ja ry\xc3\xb6ps\xc3\xa4ht\xc3\xa4en nopeasti melodisiksi, sointuviksi ja kitiseviksi \xc3\xa4\xc3\xa4niksi. Lauluun sekoittuu usein taitavia matkintoja, ja sinirintaa kutsutaan my\xc3\xb6s "Lapin satakieleksi"._NEWLINE_Vanhin suomalainen rengastettu sinirinta on ollut 5 vuotta 11 kuukautta 29 p\xc3\xa4iv\xc3\xa4\xc3\xa4 vanha. Euroopan vanhin on ollut ruotsalainen v\xc3\xa4hint\xc3\xa4\xc3\xa4n 8 vuoden 10 kuukauden ik\xc3\xa4inen yksil\xc3\xb6._NEWLINE_Sinirinnan sulkasato alkaa hein\xc3\xa4kuun puoliv\xc3\xa4liss\xc3\xa4 ja kest\xc3\xa4\xc3\xa4 41 vuorokautta, p\xc3\xa4\xc3\xa4ttyen keskim\xc3\xa4\xc3\xa4rin 24. elokuuta.\n_START_SECTION_\nLevinneisyys\n_START_PARAGRAPH_\nSinirintaa tavataan pesiv\xc3\xa4n\xc3\xa4 Pohjois- ja Keski-Euroopassa, Espanjassa sek\xc3\xa4 Keski-, It\xc3\xa4- ja Pohjois-Aasissa ja Alaskassa. Talvehtivana sit\xc3\xa4 esiintyy Etel\xc3\xa4-Euroopassa, Afrikan pohjois- ja keskiosissa, L\xc3\xa4hi-Id\xc3\xa4ss\xc3\xa4 sek\xc3\xa4 Aasian etel\xc3\xa4osissa. Euroopassa arvioidaan el\xc3\xa4v\xc3\xa4n 13,5\xe2\x80\x9323,4 miljoonaa yksil\xc3\xb6\xc3\xa4, ja lajin kannankehitys on vakaa. Sinirinta on luokiteltu elinvoimaiseksi._NEWLINE_Suomessa sinirinta pesii pohjoisessa Mets\xc3\xa4- ja Tunturi-Lapissa. Suomen kannaksi arvioidaan 30\xc2\xa0000\xe2\x80\x9380\xc2\xa0000 pesiv\xc3\xa4\xc3\xa4 paria. Suomen pesim\xc3\xa4kanta on taantunut, ja sinirinta luokitellaan Suomessa silm\xc3\xa4ll\xc3\xa4pidett\xc3\xa4v\xc3\xa4ksi, kun se viel\xc3\xa4 vuoden 2000 uhanalaisuusluokituksessa luokiteltiin elinvoimaiseksi.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nSinirinta pesii Pohjois-Euroopassa pajukoissa ja kosteissa tunturikoivikoissa. Muualla Euroopassa laji pesii kosteikkojen ja jokien kosteilla rannoilla, joilla kasvaa pensaita, ruovikkoa ja lepp\xc3\xa4\xc3\xa4. Joskus sit\xc3\xa4 tavataan my\xc3\xb6s vuoristoisemmissa ja kuivemmissa ymp\xc3\xa4rist\xc3\xb6iss\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nSinirinta tekee pes\xc3\xa4ns\xc3\xa4 varvikkoon tai pensaan suojaan. Naaras munii touko-hein\xc3\xa4kuussa 5\xe2\x80\x937 ruskeapilkkuista, harmaanvihert\xc3\xa4v\xc3\xa4\xc3\xa4 munaa. Se hautoo niit\xc3\xa4 13\xe2\x80\x9314 vuorokautta. Poikaset pysyv\xc3\xa4t pes\xc3\xa4ss\xc3\xa4 14 vuorokautta.\n_START_SECTION_\nRavinto\n_START_PARAGRAPH_\nSinirinta k\xc3\xa4ytt\xc3\xa4\xc3\xa4 ravinnokseen hy\xc3\xb6nteisi\xc3\xa4, h\xc3\xa4m\xc3\xa4h\xc3\xa4kkej\xc3\xa4, matoja, marjoja ja siemeni\xc3\xa4.\n_START_SECTION_\nErityist\xc3\xa4\n_START_PARAGRAPH_\nSinirinta on Lapin maakuntalintu.'